****

Na osnovu člana 27 stav 1 tačka 25 Zakona o lokalnoj samoupravi ("Sl.list CG", br. 2/18), člana 53 stav 2 Zakona o radu ("Sl. list CG", br. 49/08, 26/09, 88/09, 26/10, 59/11, 66/12,31/14, 53/14 i 4/18), člana 24 stav 1 tačka 25 i člana 54 stav 1 tačka 45 Statuta Glavnog grada ("Sl. list CG - opštinski propisi", br.08/19),Skupština Glavnog grada-Podgorice, na sjednici održanoj \_\_\_\_\_\_\_\_\_2019. godine, **d o n i j e l a je -**

**O D L U K A**

 **o radnom vremenu**

**OPŠTE ODREDBE**

**Član 1**

Ovom Odlukom uredjuje se raspored, početak i završetak radnog vrijemena pravnih lica i preduzetnika (u daljem tekstu:privredni subjekti) koji se bave komunalnim djelatnostima, unutrašnjom trgovinom (u daljem tekstu:trgovina), ugostiteljstvom i turizmom, zanatstvom, kulturom, sportom, igrama na sreću i zabavnim igrama na teritoriji Glavnog grada.

**Član 2**

Izrazi koji se u ovoj odluci koriste za fizička lica u muškom rodu, podrazumijevaju iste izraze za fizička lica u ženskom rodu.

**Član 3**

Privredni subjekat dužan je da odluku o rasporedu radnog vremena, u smislu zakona kojim se uredjuje oblast rada, dostavi posebnoj službi lokalne uprave nadležnoj za poslove komunalnog nadzora (u daljem tekstu: Komunalna policija) radi ovjere štambiljem.

Odluku iz stava 1 ovog člana privredni subjekat dužan je da drži u objektu u kome obavlja djelatnost iz člana 1 ove odluke.

**Član 4**

Kada je ovom odlukom radno vrijeme za odredjenu djelatnost ili na odredjenim poslovima propisano u odredjenom trajanju, nadležni organ privrednog subjekta može odlukom o rasporedu radnog vremena utvrditi i kraće radno vrijeme, u granicama propisanog intervala, koje može biti jednokratno ili dvokratno.

**Član 5**

Kada je ovom odlukom radno vrijeme za odredjenu djelatnost ili na odredjenim poslovima propisano u različitom trajanju u ljetnjoj i zimskoj sezoni, privredni subjekat koji obavlja djelatnost tokom cijele godine dužan je da utvrdi i na vidnom mjestu istakne početak i završetak radnog vremena posebno za ljetnju a posebno za zimsku sezonu.

Privredni subjekat koji obavlja djelatnost sezonski, u smislu posebnog zakona kojim se uredjuje turizam, dužan je da utvrdi i istakne radno vrijeme za tu sezonu.

Ljetnja sezona traje od 1. aprila do 1. novembra, a zimska od 1. novembra do 1. aprila.

**Član 6**

Početak i završetak radnog vremena ističe se na vidljiv i jasan način na ulazu u objekte u kojima se obavlja djelatnosti iz člana 1 ove odluke, u skladu sa posebnim zakonima i ovom odlukom.

Radno vrijeme počinje od momenta kada korisnici usluge mogu da udju u objekat, a završava se u momentu kada korisnici usluge ne mogu da ulaze u objekat iz člana 1 ove odluke.

Ukoliko se u objektu zateknu nezaposlena lica po proteku 30 minuta od završetka radnog vremena, ima se smatrati da objekat radi duže od utvrdjenog radnog vremena.

**POČETAK I ZAVRŠETAK RADNOG VREMENA**

**PREMA VRSTI DJELATNOSTI**

**Komunalne djelatnosti**

**Član 7**

Obavljanje komunalnih djelatnosti, odnosno odredjenih poslova u komunalnim djelatnostima, čija priroda i potrebe zahtijevaju kontinuitet, organizuje se u vremenu od 00,00 do 24,00 časa (snadbijevanje vodom, održavanje čistoće, prečišćavanje i odvodjenje otpadnih voda, pružanje pogrebnih usluga, održavanje i korišćnje deponija, javna rasvjeta, poslovi hitnih intervencija i sl.), uključujući i neradne i praznične dane u skladu sa zakonom.

Na poslovima naplate komunalnih usluga privredni subjekti rade svakog radnog dana od 07,00 do 20,00 časova.

Na poslovima sahranjivanja privredni subjekti rade svakog dana od 10,00 do 17,00 časova, uključujući i neradne i praznične dane.

**Član 8**

Zelena pijaca radi svakog dana u ljetnjoj sezoni od 06,00 do 18,00, u zimskoj od 06,00 do 16,00 časova, a nedjeljom i u dane državnih i drugih praznika od 06,00 do 15,00 časova.

Mješovita pijaca radi svakog dana u ljetnjoj sezoni od 08,00 do 21,00, u zimskoj od 08,00 do 20,00 časova, a nedjeljom i u dane državnih i drugih praznika od 08,00 do 15,00 časova.

Kamionska pijaca radi svakog dana u ljetnjoj sezoni od 00,00 do 24,00, u zimskoj od 04,00 do 21,00 čas.

Stočna pijaca radi ponedjeljkom i četvrtkom od 06,00 do 13,00 časova.

Pijaca za prodaju polovnih motornih vozila i priključnih vozila radi nedjeljom od 08,00 do 14,00 časova.

**Trgovina**

**Član 9**

Privredni subjekat koji vrši promet robe na malo radi od 06,00 do 22,00 časa u ljetnjoj i od 06,00 do 21,00 čas u zimskoj sezoni.

**Član 10**

Privredni subjekat koji pruža trgovinske usluge (agencijske, posredničke i sl.), radi od 07,00 do 22,00 časa.

**Član 11**

Trgovinski centar u smislu ove odluke predstavlja skup trgovinskih, ugostiteljsko-turističkih, zanatskih, kulturno-zabavnih i ostalih pratećih sadržaja koji čini prostornu, konstruktivnu i funkcionalnu cjelinu.

Trgovinski centar radi od 06,00 do 22,00 časa.

**Član 12**

Benzinska stanica radi svakog dana od 00,00 do 24,00 časa.

**Član 13**

Objekat u kojem se organizuju sajmovi, prodajne izložbe i drugi povremeni načini obavljanja trgovine radi od 07,00 do 22,00 časa.

**Ugostiteljstvo i turizam**

**Član 14**

Ugostiteljski objekat za pružanje usluge smještaja i usluge pripremanja hrane, pića i napitaka, utvrđen posebnim zakonom koji reguliše oblast turizma i ugostiteljstva, radi svakog dana od 00,00 do 24,00 časa.

Ugostiteljski objekat za pružanje usluge pripremanja i usluživanja hrane, pića i napitaka radi od 06,00 do 24,00 časa.

Ukoliko u okviru objekta iz stava 1 ovog člana funkcioniše ugostiteljski objekat vrste restoran, noćni ili disko klub, isti je dužan svoje radno vrijeme uskladiti sa radnim vremenom definisanim stavom 2 ovog člana.

**Član 15**

Ugostiteljski objekat vrste disko klub i noćni klub koji se nalazi u stambenoj i stambeno - poslovnoj zgradi, radi od 22,00 do 24,00 časa.

Disko klub i noćni klub koji se nalazi u poslovnoj zgradi, radi od 22,00 do 03,00 časa.

**Član 16**

Ugostiteljski objekat koji se nalazi u poslovnom objektu, prostoriji i na prostoru gdje se pretežno obavlja druga djelatnost (na aerodromu, autobuskoj i željezničkoj stanici, benzinskoj pumpi i trgovinskom centru), radi u skladu sa radnim vremenom objekta u kojem se nalazi.

**Član 17**

Turistička agencija i pivredni subjekat koji pruža usluge iznajmljivanja vozila (poslovnica rent-a-cara, limo service i sl.) radi u ljetnjoj sezoni od 06,00 do 22,00 časa, a u zimskoj od 07,00 do 20,00 časova.

Turistička organizacija Glavnog grada-Podgorice radi svakog radnog dana od 08,00 do 20,00 časova, a u ljetnjoj sezoni i subotom od 08,00 do 14,00 časova.

**Zanatstvo**

**Član 18**

Privredni subjekat koji pruža zanatske usluge radi od 07,00 do 22,00 časa u ljetnjoj i od 07,00 do 21,00 čas u zimskoj sezoni.

**Kultura i sport**

**Član 19**

Biblioteke i čitaonice rade svakog radnog dana od 07,00 do 20,00 časova.

**Član 20**

Bioskopi rade od 09,00 do 01,00 čas.

**Član 21**

Muzeji i galerije rade svakog dana od 09,00 do 20,00 časova, osim ponedjeljkom.

Muzej Marka Miljanova na Medunu radi svakog dana osim nedjeljom i ponedjeljkom od 08,00 do 16,00 časova.

Izuzetno, u slučaju najavljenih diplomatskih i grupnih turističkih posjeta, objekti iz stava 1 i 2 ovog člana rade i u dane koji su ovim članom propisani kao neradni i u praznične dane.

**Član 22**

Sportski objekat (košarkaški, fudbalski i teniski teren, balon sala, bazen, fitnes centar i slični objekat) radi od 06,00 do 24,00 časa u ljetnjoj i od 06,00 do 23,00 časa u zimskoj sezoni.

**Igre na sreću i zabavne igre**

**Član 23**

Kazino i objekat u kojem se priredjuju igre na sreću na automatima radi od 00,00 do 24,00 časa.

Objekat u kojem se priredjuje tombola zatvorenog tipa radi od 07,00 do 24,00.

Objekat u kojem se priredjuju kladioničke igre radi od 08,00 do 23,00 časa.

**Član 24**

Objekat u kojem se priredjuju zabavne igre (računar, simulator, video-automat, fliper, bilijar i sl.) radi od 08,00 do 22,00 časa u ljetnjoj i od 09,00 do 20,00 časova u zimskoj sezoni.

Ukoliko se zabavne igre organizuju u ugostiteljskim objektima, primjenjuju se odredbe ove odluke koje regulišu radno vrijeme tog objekta.

**RADNO VRIJEME DUŽE OD PROPISANOG**

**Član 25**

Po zahtjevu privrednog subjekta, privremeno se može odobriti radno vrijeme duže od propisanog (u daljem tekstu: produženo radno vrijeme), u trajanju do dva sata, na period do šest mjeseci.

Izuzetno, produženo radno vrijeme do šest mjeseci može se odobriti u trajanju:

- do osam sati u ljetnjoj sezoni, odnosno do devet sati u zimskoj sezoni objektu u kome se obavlja trgovina na malo prehrambenim proizvodima i pekari koja obavlja isključivo zanatsku, odnosno zanatsko-trgovinsku djelatnost,

- do tri sata objektu brze hrane koji se ne nalazi u stambenoj i stambeno-poslovnoj zgradi kao i objektu iste vrste smještenom u privremenom montažnom objektu-kiosku, za proizvode “za ponijeti”,

- do tri sata ugostiteljskom objektu vrste disko klub i noćni klub koji je lociran u dijelu porodične stambene zgrade,

- do dva sata ugostiteljskom objektu koji se nalazi u okviru stambene ili stambeno poslovne zgrade sa najviše petnaest stambenih jedinica, uz dostavljeni izvod iz lista nepokretnosti i pismene saglasnosti stanara ovjerene kod notara.

**Član 26**

Privrednom subjektu koji obavlja trgovinsku, odnosno zanatsku djelatnost i trgovinskom centru može se trajno odobriti produženo radno vrijeme u trajanju do dva sata.

Privredni subjekat kome je trajno produženo radno vrijeme ne može ostvariti pravo iz člana 25 ove odluke.

**Član 27**

Privredni subjekat koji počinje sa obavljanjem djelatnosti može pokrenuti postupak za produženje radnog vremena protekom roka od 30 dana od dana početka obavljanja djelatnosti.

**Član 28**

Uz zahtjev za odobrenje produženog radnog vremena, organu lokalne uprave nadležnom za poslove preduzetništva (u daljem tekstu: nadležni organ) podnosi se:

- odluka nadležnog organa privrednog subjekta o rasporedu radnog vremena i

- pismene saglasnosti stanara ovjerene kod notara.

Kopija prijave o obavljanju djelatnosti, rješenje o ispunjavanju uslova za obavljanje djelatnosti ili drugi dokazi u skladu sa posebnim propisima, pribavljaju se po službenoj dužnosti.

**Član 29**

Nadležni organ donosi rješenje o produženom radnom vremenu uz prethodnu saglasnost organa lokalnu uprave nadležnog za poslove inspekcijskog nadzora(u daljem tekstu:Komunalna inspekcija), Komunalne policije i organa državne uprave nadležnog za održavanje javnog reda i mira (u daljem tekstu: policija).

Organi iz stava 1 ovog člana daju prethodnu saglasnost za produženje radnog vremena u roku od 15 dana od kada je zatražena, pod uslovom da protiv privrednog subjekta koji je podnio zahtjev za produženje u periodu od šest mjeseci prije podnošenja zahtjeva nijesu preduzimali mjere i radnje iz svoje nadležnosti, odnosno mjere radi održavanja javnog reda i mira.

Izuzetno, po zahtjevu privrednog subjekta iz člana 26 ove odluke nadležni organ rješava bez prethodne saglasnosti Komunalne inspekcije, Komunalne policije i policije.

**NADZOR**

**Član 30**

Poslove inspekcijskog nadzora nad sprovođenjem ove odluke vrši komunalni inspektor.

Komunalni nadzor i obezbjeđenje komunalnog reda u oblasti kontrole radnog vremena, vrši komunalni policajac u skladu sa zakonom.

**KAZNENE ODREDBE**

**Član 31**

Novčanom kaznom od 150 eura do 10.000 eura kazniće se za prekršaj pravno lice ako:

- u objektu u kome obavlja djelatnost ne drži ovjerenu odluku o rasporedu radnog vremena

 (član 3 stav 2);

- ne radi u radnom vremenu utvrđenom odlukom o rasporedu radnog vremena (član 4)

- ne radi u vremenu određenom odredbama ove odluke;

- postupa suprotno članu 6 ove odluke;

- ne pribavi odobrenje nadležnog organa lokalne uprave o radnom vremenu dužem od propisanog (član 25, 26);

- postupa suprotno članu 32 ove odluke.

Za prekršaj iz stava 1 ovog člana kazniće se preduzetnik novčanom kaznom u iznosu od 50 eura do 3000 eura, odgovorno lice u pravnom licu i fizičko lice u iznosu od 20 eura do 1000 eura.

**PRELAZNE ODREDBE**

**Član 32**

Privredni subjekat dužan je da uskladi radno vrijeme sa odredbama ove odluke u roku od 60 dana od dana stupanja na snagu iste.

Odluka o rasporedu radnog vremena iz člana 2 stav 1 ove odluke dostavlja se Komunalnoj policiji u roku od 8 dana od dana uskladjivanja.

**Član 33**

Upravni postupci za izdavanje odobrenja za produženo radno vrijeme, započeti prije stupanja na snagu ove odluke, okončaće se u skladu sa odredbama Odluke o radnom vremenu ("Službeni list Crne Gore - opštinski propisi", br.41/12, 27/15, 34/16, 09/18).

**ZAVRŠNE ODREDBE**

**Član 34**

Danom stupanja na snagu ove odluke prestaje da važi Odluka o radnom vremenu ("Službeni list Crne Gore - opštinski propisi", br.41/12, 27/15, 34/16, 09/18).

**Član 35**

Ova odluka stupa na snagu osmog dana od dana objavljivanja u "Službenom listu Crne Gore -opštinski propisi".

**Broj: 01-\_\_\_\_\_\_\_\_\_\_\_\_**

**Podgorica, \_\_\_\_\_\_2019. godine**

 **SKUPŠTINA GLAVNOG GRADA - PODGORICE**

 **PREDSJEDNIK SKUPŠTINE,**

 **Dr Đorđe Suhih**

**O B R A Z L O Ž E N J E**

**PRAVNI OSNOV** za donošenje Odluke o radnom vremenu sadržan je u odredbama člana 27 stav 1 tačka 25 Zakona o lokalnoj samoupravi (“Sl.list CG”, br. 2/18), kojim je propisano da Opština u skladu sa zakonom i drugim propisima utvrdjuje radno vrijeme u odredjenim djelatnostima i odredjuje područja u kojima se može obavljati odredjena djelatnost, člana 53 stav 2 Zakona o radu ("Sl.list CG", br. 49/08, 26/09, 88/09, 26/10, 59/11, 66/12, 31/14, 53/14 i 4/18), kojim je propisano da se raspored, početak i završetak radnog vremena u odredjenim djelatnostima i na odredjenim poslovima utvrdjuje odlukom nadležnog državnog organa, odnosno organa lokalne samouprave, kao i člana 24 stav 1 tačka 25 i člana 54 stav 1 tačka 45 Statuta Glavnog grada ("Sl. list CG- opštinski propisi", br.08/19), kojim je propisano da Glavni grad u skladu sa zakonom i drugim propisima utvrdjuje radno vrijeme u odredjenim djelatnostima i odredjuje područja u kojima se može obavljati odredjena djelatnost,a Skupština propisuje radno vrijeme ugostiteljskih, trgovinskih i zanatskih objekata.

**RAZLOZI ZA DONOŠENJE**

Članom 201 Zakona o lokalnoj samoupravi (“Službeni list CG”, br.2/18), propisana je obaveza Opštine da statute i druge opšte akte uskladi sa ovim Zakonom u roku od 6 mjeseci od dana stupanja na snagu tog Zakona. Obzirom na činjenicu da je Skupština Glavnog grada donijela novi Statut Glavnog grada Podgorice, to su se stekli uslovi za uskladjivanje Odluke o radnom vremenu sa istim. Takodje se sprovođenjem pojedinih odredbi odluke o radnom vremenu, pokazalo da neka pitanja nijesu uredjena na decidan način, dok su neka pitanja stvarala dileme u primjeni kako sa nivoa potreba privrednih subjekata, tako i dileme u primjeni iste od strane organa koji su zaduženi za njenu implementaciju, te je stoga neke odredbe trebalo dopuniti.

Saglasno Odluci o učešću lokalnog stanovništva u vršenju javnih poslova (“Sl.list CG”-opštinski propisi, br. 37/11), obradjivač je još 2012.godine sproveo kompletan postupak prethodnog konsultovanja, poštujući svu Odlukom propisanu proceduru, kojom prilikom su i utvrdjeni intervali rada iz svih oblasti koje tretira Odluka o radnom vremenu. Obzirom na to da se ovom odlukom vrši samo dopuna jedne odredbe u dijelu regulisanja obavljanja djelatnosti u produženom radnom vremenu, što ne utiče bitno na već uspostavljene intervale rada, cijenimo da ovim povodom nije neophodno ponovo sprovoditi postupak prethodnog konsultovanja.

Nakon donošenja Odluke o radnom vremenu 2012.godine, ista je mijenjana i dopunjavana 2015., 2016. i 2018.godine, zbog uskladjivanja sa pozitivnom zakonskom regulativom iz oblasti rodne ravnopravnosti, prekršaja, inspekcijskog nadzora i ugostiteljstva.

**OBRAZLOŽENJE KONKRETNIH RJEŠENJA**

Odluka o radnom vremenu koncipirana je na način da sadrži sedam poglavlja i to: “Opšte odredbe”,“Početak i završetak radnog vremena prema vrsti djelatnosti”,“Radno vrijeme duže od propisanog”,“Nadzor”, “Kaznene odredbe”, “Prelazne odredbe” i “Završne odredbe”.

Poglavljem **“Opšte odredbe“** u članu 1 propisan je predmet uredjenja ove odluke, odredbama člana 2 utvrdjen je princip rodne ravnopravnosti po pitanju izraza koji su u ovoj odluci upotrijebljeni za fizička lica u muškom rodu,u skladu sa članom 11 Zakona o rodnoj ravnopravnosti, a članom 3 utvrdjena je obaveza privrednim subjektima da odluku o rasporedu radnog vremena dostavi posebnoj službi lokalne uprave nadležnoj za poslove komunalnog nadzora radi ovjere štambiljem, te obaveza privrednog subjekta da istu drži u objektu radi inspekcijskog nadzora. Naime, članom 53 Zakona o radu već propisana obaveza donošenja odluke o rasporedu radnog vremena, obuhvata se normom iz čl. 3 ove odluke, samo radi obaveze njenog dostavljanja Komunalnoj policiji na ovjeru i obaveze držanja iste u objektu radi inspekcijskog nadzora. Članom 4 odluke precizirano je da se radno vrijeme, koje je odlukom za odredjenu djelatnost ili na odredjenim poslovima propisano u odredjenom trajanju, može odlukom o rasporedu radnog vremena utvrditi i kraće, ali u granicama propisanog intervala i da može biti jednokratno i dvokratno. Članom 6 formulisana je obaveza isticanja početka i završetka radnog vremena na vidljiv i jasan način na ulazu u objekte u kojima se obavlja djelatnost, kao i definisan početak i završetak radnog vremena. Naime, imperativnu i sankcionisanu obavezu isticanja radnog vremena na vidljiv i jasan način eksplicitno reguliše Zakon o unutrašnjoj trgovini - za objekte u kojima se obavlja trgovina (član 36 i 44 stav 1 tačka 5) i Zakon o turizmu - u odnosu na turističke agencije i ugostiteljske objekte (član 13 i član 90), Zakon o bibliotečkoj djelatnosti (član 30 stav 2, član 46 stav 1 tačka 7) u odnosu na biblioteke i Zakon o muzejskoj djelatnosti (član 23 stav 1 i 41 stav 1 tačka 10) u odnosu na muzeje. Zakon o igrama na sreću propisuje, ali ne sankcioniše obavezu donošenja i isticanja na vidnom mjestu pravila kazina koja, izmedju ostalog, sadrže i radno vrijeme (član 47 stav 2 tačka 5). U objektima u kojima se organizuju druge vrste igara na sreću nema ovakvih odredbi, što stvara prostor za utvrdjivanje nadležnosti Komunalne policije. U oblasti komunalnih djelatnosti nema izričite odredbe o radnom vremenu, izuzev obaveze nadležnog organa lokalne samouprave da propiše način i uslove organizovanja tih poslova, odnosno da obezbijedi njihov kontinuitet (član 12 Zakona o komunalnim djelatnostima). Za sportske objekte nema posebnog propisa o radnom vremenu, kao ni za zanatske objekte. Ovakvom formulacijom norme, zakonska obaveza tamo gdje je utvrdjena , proširuje se i na druge objekte iz člana 1 ove odluke. Stavovi 2 i 3, člana 6 su novina u odnosu na važeću odluku, a povod utvrdjivanja početka i završetka radnog vremena na ovakav način su iskustva iz ranije organizovanih javnih rasprava, kada je bilo pitanja kad počinje, a posebno kad se završava radno vrijeme, kao i konkretnih primjedbi datih tokom ove javne rasprave.

Poglavljem **“Početak i završetak radnog vremena prema vrsti djelatnosti”** propisano je radno vrijeme za sljedeće djelatnosti: komunalnu, trgovinsku, ugostiteljsku i turističku, zanatsku, kulturu i sport, igre na sreću i zabavne igre.

Član 7 ove odluke zbog preciznosti i jasnoće norme je uskladjen sa članom 53 stav 2 Zakona o radu koji ovlašćuje organ lokalne samouprave da utvrdi raspored, početak i završetak radnog vremena u odredjenim djelatnostima i na odredjenim poslovima.

Članom 8 ove odluke su utvrdjeni intervali rada pijaca, koji su ostali isti u odnosu na rješenje iz prethodne odluke. Zakonom o unutrašnjoj trgovini (član 30 stav 4 i 5 i članom 44 tačka 4), a takodje i važećom Odlukom o pijacama (član 19 stav 2 alineja 6 i članom 26) propisana je i sankcionisana obaveza utvrdjivanja i sadržine pijačnog reda, izmedju ostalog i u dijelu radnog vremena i propisan subjekat koji donosi odluku o rasporedu radnog vremena.

Članom 9 predložene odluke, utvrdjeni su intervali rada objekata u kojima se vrši promet robe na malo u ljetnjoj i zimskoj sezoni, koji su ostali nepromijenjeni u odnosu na postojeću odluku. Zakonom o državnim i drugim praznicima propisano je da dozvolu za rad u praznične dane izdaje organ državne uprave nadležan za poslove ekonomije u skladu sa kriterijumima koje propiše. Obzirom na to da Ministarstvo ekonomije još uvijek nije donijelo propis o kriterijumima i pravilima izdavanja dozvole za rad u praznične dane, te da istu i ne izdaje cijenimo da se norme iz stava 2 i 3 člana 9 trebaju brisati.

Članovima 10, 11 i 12 ove odluke, utvrdjeni su intervali rada privrednih subjekata koji pružaju trgovinske usluge (agencijske, posredničke i sl.) i interval rada trgovinskog centra, koji je jednak za zimsku i ljetnju sezonu, kao i interval rada benzinskih stanica.

Odredbom člana 13 ove odluke, propisan je interval rada sajmova, prodajnih izložbi i drugih povremenih načina obavljanja trgovine, tako da ovi objekti mogu raditi od 07,00 do 22,00 časa, umjesto od 07,00 do 18,00 časova, kako je to bilo utvrdjeno ranijem periodu.

Odredbama člana 14 ove odluke utvrdjeni su intervali rada ugostiteljskih objekata za pružanje ugluga smještaja i usluga pripremanja hrane, pića i napitaka, kao i intervali rada ugostiteljskih objekata za pružanje usluga pripremanja i usluživanja hrane, pića i napitaka.

Brojni problemi, koje ste i ovom prilikom ponovili obradjivaču su poznati, kroz obavljanje poslova iz dijela nadležnosti u vezi izdavanja odobrenja za obavljanje ugostiteljske i turističke djelatnosti, kao i odobrenja za obavljanje djelantosti u produženom radnom vremenu. Stoga su predloženi intervali procijenjeni, kao najoptimalnije rješenje, kako sa aspekta pružaoca tako i sa aspekta korisnika usluga, a kao kompromisno rješenje izmedju zahtjeva stanara, koji traže uskladjivanja sa propisima koji se odnose na mirno korišćenje stana i ugostitelja koji traže produženje gornje granice intervala rada ugostiteljskih objekata u stambenim zgradama. Stoga se i pravi razlika izmedju ugostiteljskih objekata, posebno vrste disko i noćni klub na one koji su smješteni u stambenoj ili stambeno poslovnoj zgradi ili u poslovnoj zgradi.Činjenica je da je prema brojnim žalbama preduzetnika i privrednih društava, jednom riječju privrednih subjekata pojednostavljen postupak otvaranja svih vrsta ugostiteljskih objekata.

Stavom 3 člana 14 je precizirano da ugostiteljski objekti vrste restoran, noćni klub i sl. ukoliko rade u okviru hotela, svoje radno vrijeme moraju uskladiti sa intervalom radnog vremena predvidjenog ovom odlukom za vrstu objekta kojoj oni pripadaju. Naime, recepcije hotela i sadržaji za smještaj gostiju mogu raditi od 00,00 do 24,00 časa, a kafe bar, noćni klub, restoran ili objekat druge vrste iz ove grupe objekata, može raditi samo u intervalu predvidjenom za rad te vrste. Na ovakav način predlagač sprečava eventualne zloupotrebe, (npr.noćni klub koji posluje u okviru hotela ne može raditi od 00,00 do 24,00 časa već samo od 10,00 do 03,00 časa), kako je to ovom Odlukom precizirano za ovu vrstu objekata.

Odredbama člana 15 ove odluke odredjeni su različiti intervali rada ugostiteljskih objekata vrste disko klub i noćni klub u zavisnosti od toga da li su isti smješteni u stambenoj i stambeno-poslovnoj zgradi ili u poslovnoj zgradi. Naime, praksa je pokazala da je u ranijem periodu tendencija otvaranja ove vrste objekata u stambenim, odnosno stambeno-poslovnim zgradama bila u porastu. Činjenica je da je pojednostavljenjem postupka otvaranja svih vrsta ugostiteljskih objekata, i pored obaveze ispunjenja rigoroznijih uslova za otvaranje disko i noćnih klubova,ipak rastao trend otvaranja ove vrste objekata, koji je zaustavljen upravo ograničavanjem intervala rada istih kako je to precizirano stavom 1 ovog člana. Budući da je noćni klub podzakonskim aktom o vrstama i minimalno-tehničkim uslovima ugostiteljskih objekata definisan kao objekat u kojem se organizuje muzika uživo ili druga vrsta muzike sa početkom rada nakon 22,00 časa, to je kao početak rada utvrđen taj termin.

Članovima 16, 17, 18, 19, 20, 21, 22, 23 i 24 utvrdjeni su intervali rada ugostiteljskih objekata koji posluju u sastavu benzinskih pumpi, kao intervali rada turističkih agencija, zanatskih objekata, biblioteka i čitaonica, bioskopa, muzeja i galerija, kao i intervali rada sportskih objekata. Imajući u vidu principe na kojima se zasniva sportska djelatnost (dobrovoljnost, humanost, sloboda, tolerancija i etička prihvatljivost) mišljenja smo da se ista ne treba ograničavati kroz normiranje inervala radnog vremena. Obzirom na to da je oblast sporta regulisana kako zakonskim tako i podzakonskim aktima, cijenimo da bi se samim poštovanjem tih propisa, kao i propisa kojima se bliže reguliše javni red i mir i zaštita od buke, postigli bolji pozitivni efekti, kako za privredne subjekte koji se bave sportskom djelatnošću, tako i za uredan i miran život gradjana, to smo predložili brisanje norme stava 2 navedenog člana.

Poglavljem **“Radno vrijeme duže od popisanog“** je sistematizovan i definisan način i uslovi izdavanja odobrenja za produženo radno vrijeme (član 25). Tako je precizirano da se radno vrijeme može privremeno produžiti u trajanju do dva sata na period do šest mjeseci, što bi značilo da se isto može privrednom subjektu i uskratiti nakon isteka perioda na koje je izdato. Alinejom 1 regulisano da se do osam sati u ljetnjoj sezoni, odnosno do devet sati u zimskoj sezoni može produžiti radno vrijeme objektu koji obavlja trgovinu na malo prehrambenim proizvodima i pekari koja obavlja isključivo zanatsku, odnosno zanatsko-trgovinsku djelatnost. Na ovaj način je pojašnjena i precizirana mogućnost odobravanja produženog radnog vremena duže od dva sata od propisanog, a da to nije od 00,00 do 24,00 časa. Obradjivač se takodje opredijelio za mogućnost produženja radnog vremena do tri sata objektu brze hrane ukoliko se ne nalazi u stambenoj ili stambeno poslovnoj zgradi i objektu iste vrste smještenom u privremenom montažnom objektu-kiosku za proizvode u ambalaži za jednokratnu upotrebu za ponijeti, gdje se usluživanje vrši preko pulta.

Limitiranjem radnog vremena do 24 časa ugostiteljskim objektima smještenim u stambenim ili stambeno poslovnim zgradama, isključena je mogućnost produženja radnog vremena svim vrstama ugostiteljskih objekata za pružanje usluga pripremanja i usluživanja hrane i pića, a koji se nalaze u stambenim odnosno stambeno poslovnim objektima. Na ovakav stav obradjivača uticao je i veliki broj pritužbi stanara zgrada u kojima su smješteni ugostiteljski objekti, na često narušavanje kućnog reda u stambenim zgradama, te javnog reda i mira galamom i vikom, a posebno bukom koja nastaje emitovanjem muzike iz takvih objekata, kao i bukom nastalom prilikom ulaska i izlaska korisnika usluga u kasnim večernjim satima, te galame i svadja ispred navedenih objekata.

Imajući u vidu činjenicu da je jedan broj ugostiteljskih objekata smješten u objektima stare gradnje, koji su u katastarskoj evidenciji upisani kao stambene zgrade (a ustvari više liče porodičnim zgradama sa nekoliko stambenih jedinica), cijenili smo da na neki način ove objekte trebamo razlikovati od stambenih ili stambeno poslovnih zgrada sa mnogo više posebnih djelova (tzv. kolektivne stambene zgrade). Naime, kako ugostiteljski objekti smješteni u stambenim i stambeno poslovnim zgradama ne mogu ni ući u postupak dobijanja produženog radnog vremena, procijenili smo da ovu barijeru treba prevazići na način propisivanja izuzetka, kako je to precizirano u članu 25 stav 2 alineja 4, te ako podnosilac zahtjeva nakon priložene dokumentacije i sprovedenog postupka dobije propisane saglasnosti, ostvarit će pravo obavljanja djelatnosti u produženom radnom vremenu. Pored već propisane dokumentacije koja je neophodna za dobijanje rješenja o produženom radnom vremenu,u ovom slučaju podnosioci zahtjeva će biti u obavezi priložiti izvod iz lista nepokretnosti i izjavu stanara stambenih jedinica, da su saglasni sa činjenicom obavljanja djelatnosti do 02,00 časa poslije ponoći. Izjave stanara o saglasnosti moraju biti ovjerene kod notara.

Članom 26 Nacrta odluke utvrdjeno je da se pivrednom subjektu koji obavlja trgovinsku, odnosno zanatsku djelatnost i trgovinskom centru može trajno odobriti produženo radno vrijeme u trajanju najviše do dva sata. Ovakvom formulacijom napravljena je razlika izmedju pivremenog i trajnog poduženja radnog vremena. Naime, objektima iz člana 26 predložene odluke se može trajno produžiti radno vrijeme najviše do dva sata, imajući u vidu činjenicu da je redovni interval rada ove vrste objekata niži od ostalih intervala u drugim djelatnostima, tako da i nakon izdatog odobrenja o produženom radnom vremenu isti mogu maksimalno raditi do 24,00 časa. Stavom 2 člana 26 je isključena mogućnost da objekti, koji trajno produže radno vrijeme, mogu kumulativno koristiti mogućnost privremenog produženja radnog vremena do šest mjeseci.

Članom 27 predložene odluke je decidno utvrdjeno kada privredni subjekat koji počinje sa obavljanjem djelatnosti može pokrenuti postupak za dobijanje odobrenja za produženo radno vrijeme, te utvrdjen period na koji se može produžiti radno vrijeme objektima koji su tek otpočeli sa obavljanjem djelatnosti .

Članom 28 istog poglavlja je precizirana dokumentacija koja se podnosi uz zahtjev za izdavanje odobrenja o produženom radnom vremenu, a stavom 2 utvrdjeno da nadležni organ, po službenoj dužnosti, pribavlja ostale dokaze.

Članom 29 istog poglavlja ove odluke definisano je da nadležni organ produženo radno vrijeme donosi uz prethodnu saglasnost Komunalne inspekcije, Komunalne policije i policije. Stavom 2 istog člana definisan je rok od 15 dana u kojem se treba pribaviti, odnosno dostaviti saglasnost za izdavaje rješenja o produženom radnom vremenu. Iako je Zakonom o upravnom postupku rok za dostavu saglasnosti 30 dana, obradjivač je zbog efikasnosti postupka izdavanja rješenja i eliminisanja biznis barijera propisao kraći rok. Stavom 3 istog člana propisano je izdavanje rješenja o produženom radnom vremenu bez prethodne saglasnosti Komunalne policije i policije za privredne subjekte iz člana 26 ove odluke. Naime, radi se o privrednim subjektima koji obavljaju trgovinsku, odnosno zanatsku djelatnost i trgovinskim centrima čiji su redovni intervali rada kraći od ostalih u drugim djelatnostima, te je obradjivač cijenio da zbog prirode posla i kratkoće redovnih intervala nije neophodno tražiti prethodne saglasnosti nadležnih organa u cilju izdavanja trajnog rješenja o produženom radnom vremenu.

U poglavlju **“Nadzor”**odredbom člana 30 stav 1 propisano je da poslove inspekcijskog nadzora obavlja komunalni inspektor. Stavom 2 istog člana propisano je da komunalni nadzor i obezbjedjenje komunalnog reda u oblasti kontrole radnog vremena, vrši komunalni policajac u skladu sa zakonom.

U poglavlju **“Kaznene odredbe”** propisani su rasponi novčanih kazni za prekršaje utvrdjene odlukom za pravno lice i preduzetnika.

U poglavlju **“Prelazne odredbe”** odredbama člana 32 i 33 utvrdjen je rok u kojem su privredni subjekti dužni da usklade radno vrijeme sa odredbama ove odluke, kao i da će se upravni postupci započeti prije stupanja na snagu ove odluke okončati u skladu sa odredbama Odluke o radnom vremenu (“Sl.list CG”-opštinski propisi, br. 42/12, 27/15, 34/16 i 9/18).

U poglavlju **“Završne odredbe”** odredbama člana 34 i 35 propisano je stupanje na snagu ove odluke kao i prestanak važenja Odluke o radnom vremenu (“Sl.list CG”-opštinski propisi, br. 42/12, 27/15, 34/16 i 9/18).

Shodno iznijetom predlaže se Skupštini Glavnog grada-Podgorice da donese Odluku o radnom vremenu.

**I Z V J E Š T A J**

**O SPROVEDENOJ JAVNOJ RASPRAVI O NACRTU**

 **ODLUKE O RADNOM VREMENU**

Zaključkom, br. 01-031/19-2408 od 28.marta 2019. godine, Gradonačelnik Glavnog grada Podgorice je utvrdio Nacrt Odluke o radnom vremenu i Program javne rasprave, koja je počela 1.04.2019.godine, a završila se 15.04.2019. godine.

U skladu sa Programom javne rasprave, Nacrt Odluke o radnom vremenu je objavljen kao podlistak u Dnevnom listu „Dnevne novine“ i na internet sajtu Glavnog grada 1.aprila 2019. godine. Pored toga Nacrt je elektronski dostavljen odbornicima Skupštine Glavnog grada, a neposredno Gradskoj opštini Golubovci, Uniji poslodavaca, mjesnim zajednicama sa gradskog područja i nevladinom sektoru preko CRNVO, kao i NVO „Fondacija ruka prijateljstva“.

Javnu raspravu u elektronskoj, pisanoj i usmenoj formi sproveo je Sekretarijat za preduzetništvo. U toku javne rasprave, gradjanima, medijima i ostalim učesnicima data je mogućnost pisanog, elektronskog i usmenog izjašnjavanja i ocjenjivanja uspješnosti javne rasprave putem evaluacionih listića.

Elektronskim putem stigle su triprimjedbe, a pisanim dvije.

Centralna javna rasprava održana je 9.aprila 2019. godine, sa početkom u 13:00h u sali Gradskog parlamenta u Podgorici, a u istoj je učestvovalo 15učesnika.

Centralnoj javnoj raspravi su u ime obradjivača prisustvovali Sekretar Sekretarijata za preduzetništvo Kemal Grbović sa saradnicima Enisom Ljuljanovićem i Mimom Boričić .

Od strane Komunalne inspekcije Centralnoj javnoj raspravi su prisustvovali Željko Milutinović i Slobodanka Nedović, a od strane Komunalne policije Suzana Blagojević.

 Centralnoj javnoj raspravi prisustvovali su i predstavnici medija.

**PRIMJEDBE I SUGESTIJE**

1. **Unija poslodavaca je elektronskim putem dostavila primjedbe i sugestije:**

Uopšteno konstatuju da je uredjenje faktora radno vrijeme u obavljanju lukrativnih djelatnosti u pravnom sistemu Crne Gore normirano sa više zakona taksativno ih nabrajajući. Rok uskladjivanja važeče odluke istekao te da predloženi Nacrt najveću pažnju posvećuje trgovini i ugostiteljstvu. Dalje navodi da predmetni Nacrt nema predloga sa aspekta radnog vremena izvodjenja radova - izgradnje objekata, kao i da korišćenje sintagme „biznis barijera“ ne može biti argument kao vodič za normiranje radnog vremena, kako kome od slučaja do slučaja odgovara.

 Takodje ističu da pojedini zakoni koji uredjuju faktor radno vrijeme ne propisuju kriterijume za različito radno vrijeme, koji bi, posebno za privatnike trebalo da budu: potrebe kupaca na pojedinim lokacijama, broj zaposlenih u objektu trgovine na malo i dr. Smatraju da bi trebalo sačekati izmjene i dopune Zakona o unutrašnjoj trgovini vezano za ponudjena rješenja u članu 9 Nacrta Odluke, kao i da unutrašnja trgovina poznaje djelatnost trgovine na malo farmaceutskim proizvodima u specijalizovanim prodavnicama - apotekama, te da bi Nacrtom iste trebalo ponuditi intervale za rad apoteka.

 Kao osnovno postavljaju pitanje za koje nema ponude u Nacrtu privremenog zatvaranja poslovnog objekta u kojem se pružaju usluge iz člana 1 Nacrta, a u pitanju je privremeno zatvaranje voljom vlasnika, tj.izvan postupanja inspekcijskih organa.

**Unija poslodavaca je dala i konkretne pojedinačne primjedbe:**

* + - * U preambuli pored navedenih pozvati se na član 35 Zakona o unutrašnjoj trgovini;
* U članu 4 dodati stav 2 koji bi mogao da glasi „kraće radno vrijeme u smislu 1 ovog člana može biti odredjeno jednokratno ili dvokratno, prema odluci privrednog subjekta“;
* U članu 5 normirati trajanje gradjenja objekata imajući u vidu obavljanje sezonskih djelatnosti;
* U članu 7 stav 2 preurediti u smislu da se omogući komunalnom privrednom društvu da procijeni obavljanje djelatnosti u dvokratnom trajanju;
* Član 9 treba sa stavom 1 da bude poseban član , a stavovi 2 i 3 bi bili stavovi 1 i 2 novog člana, kojemu treba dodati novi stav koji bi glasio: „Pri odredjenju radnog vremena iz stava 1 ovog člana privredni subjekat naročito vodi računa o potrebama gradjana i turista, gustinu naseljenosti i broj stanovnika na području rada, saobraćajni položaj, navike i potrebe gradjana u dane državnih i drugih praznika koje su od uticaja na potrebu rada u objektima prodaje prehrambenih proizvoda na malo“;
* Član 10 Nacrta Odluke treba preurediti radi uskladjivanja sa Zakonom o unutrašnjoj trgovini koji razdvaja agencijske i posredničke usluge (član 22), od usluga pijace;
* Član 18 preurediti radi ostavljanja mogućnosti privrednim subjektima, koji se bave jednostavnim zanatom, da sami odrede kraće ili dvokratno radno vrijeme u skladu sa njihovim potrebama;
* Član 25 treba preurediti ponudom novih kriterijuma za slučajeve radnog vremena dužeg od propisanog;
* Član 26 promijeniti u skladu sa izrekom „Mutatis mutandis“ kao pod 8;
* Član 31 treba preurediti u smislu svodjenja na razumnu mjeru propisanih kazni u pogledu proporcijonalnosti učinjenog prekršaja u odnosu na svrhu prekrašaja;
* U Članu 32 rok od 30 dana treba promijeniti na 60 dana.

**STAV OBRAĐIVAČA PO TAČKI 1 OVOG IZVJEŠTAJA**

Osnovni razlog donošenja nove Odluke o radnom vremenu, kao što smo već konstatovali je uskladjivanje sa Zakonom o lokalnoj samoupravi („Sl.list CG“, br. 2/18). Nakon što je donijet novi Statut Glavnog grada Podgorice, koji je takodje usaglašen sa citiranim Zakonom, stekli su se uslovi za uskladjivanje Odluke o radnom vremenu sa istim. Predmet Odluke nije samo uredjenje radnog vremena, tačnije propisivanje intervala rada lukrativnih djelatnosti, nego u svim djelatnostima gdje se pružaju usluge gradjanima (zanatstvo, trgovina, turizam, ugostiteljstvo, komunalne djelatnosti, igre na sreću i sl.), a koje su vezane za svakodnevni život i rad gradjana.

Djelatnosti koje tretira Odluka i utvrdjivanje intervala rada za iste uglavnom zavise od materijalnih propisa kojima su regulisane pojedine oblasti. Svjedoci smo činjenice da je za veliki broj propisa, posebno za oblasti koje tretira Odluka upravo sintagma „biznis barijera“ bila vodilja, te je u tom pravcu decidno regulisan postupak dobijanja odobrenja za obavljanje djelatnosti, svodeći jedan broj njih (posebno u trgovini i zanatstvu), samo na prijavu koju privredni subjekat podnosi prije početka obavljanja djelatnosti, bez ikakvih propratnih dokumenata. Ako su biznis barijere vodilja za regulisanje, preuredjenje odredjenih oblasti, cijenimo da ih ne treba stvarati na lokalnom nivou, već prevzilaziti kroz preciziranje normi i propisivanje izuzetaka,radi lakše primjene u praksi.

Evidentne su činjenice da se pojedinim zakonima radno vrijeme ili ne pominje ili se samo daje ovlašćenje lokalnoj samoupravi da isto reguliše svojih propisom, bez ikakvih upućujućih normi u smislu kriterijuma koje navodite.

Istovremeno se, kao što je to slučaj sa Zakonom o turizmu i ugostiteljstvu, prenosi dio poslova nadzora na lokalnu samoupravu i daju široka ovlašćenja lokalnoj samoupravi u oblasti kontrole turističke i ugostiteljske djelatnosti, kao i u oblastima koje su povezane sa obavljanjem tih djelatnosti (zaštita od buke, mjerenje buke i sl.), a koje su opet usko vezane sa radnim vremenom.

Izmjene i dopune Zakona o unutrašnjoj trgovini u utvrdjenom predlogu, po našem mišljenju ne mogu bitno uticati na intervale utvrdjene Odlukom za rad trgovinskih objekata u kojima se vrši promet na malo. Zakonom o državnim i drugim praznicima propisano je da dozvolu za rad u praznične dane izdaje organ državne uprave nadležan za poslove ekonomije u skladu sa kriterijumima koje propiše. Obzirom na to da Ministarstvo ekonomije još uvijek nije donijelo propis o kriterijumima i pravilima izdavanja dozvole za rad u praznične dane, te da istu i ne izdaje cijenimo da se norme iz stava 2 i 3 člana 9 trebaju brisati.

Članom 32 Zakona o zdravstvenoj zaštiti („Sl.list CG“, br.3/16; 39/16; 2/17 i 44/18) su precizirane zdravstvene ustanove, medju kojima je i apoteka, a članom 82 je propisano da se početak, raspored i završetak radnog vremena u zdravstvenoj ustanovi utvrdjuje u skladu sa aktom Ministarstva zdravlja,što isključuje nadležnost lokalne samouprave za utvrdjivanje intervala rada apoteka.

Intervali rada objekata podrazumijevaju i mogućnost držanja objekata zatvorenim voljom vlasnika, onda kad oni to sami odrede svojom odlukom koju su dužni donijeti u skladu sa članom 3 Nacrta Odluke. Stoga cijenimo da normiranje u ovom dijelu nije neophodno. Bitno je da u slučaju zatvaranja objekta, iz bilo kojeg razloga privredni subjekat, u skladu sa već prethodno donijetom Odlukom, o toj činjenici na prikladan način – isticanjem obavještenja na vratima objekta, obavijesti korisnika usluga.

**Što se tiče pojedinačnih primjedbi obradjivač cijeni:**

* Da nije neophodno u preambuli Nacrta Odluke pozivati se na Zakon o unutrašnjoj trgovini, obzirom na to da je pravni osnov za regulisanje radnog vremena sadržan u propisima navedenim u Nacrtu iste;
* Prihvata se primjedba na član 4 Nacrta Odluke i isti će se upodobiti sa datom primjedbom;
* Zakonom o planiranju prostora i izgradnji objekata („Sl.list CG“, br: 64/17, 44/18, 63/18 i 11/19) uopšte nije tretirano pitanje radnog vremena za izgradnju objekata, niti dato ovlašćenje lokalnoj samoupravi da isto reguliše. Jasno je da se zbog specifičnosti oblasti i djelatnosti isto ne može ni tretirati ovom Odlukom. Naime, proces izgradnje objekata sublimira više zanatskih djelatnosti (betonjeri, zidari, armirači, električari, vodoinstalateri, moleri, keramičari i sl.) koji po prirodi posla svoje usluge pružaju po pozivu i unaprijed ugovorenim i preuzetim obavezama sa investitorom ili vlasnikom objekata;
* Za sve objekte, pa i za objekte naplate komunalnih usuga intervali rada su dati kao okvir u kojem je ostavljeno privrednom subjektu da sam odredi kraće radno vrijeme koje može biti jednokratno ili dvokratno kako ćemo to, na Vašu sugestiju dopuniti u članu 4 Nacrta Odluke;
* Vaš konkretan predlog da stav 2 člana 9 postane stav 1 posebnog člana,

nije moguće sprovesti jer se obrađivač opredijelio za brisanje stavova 2 i 3 člana 9 Nacrta, što je prethodno objašnjeno;

* Prihvata se i primjedba data na član 10 Nacrta Odluke koji će se uskladiti

 sa Zakonom o unutrašnjoj trgovini i brisati riječi „izuzev usluga pijace“;

* Za primjedbu vezanu za pružanje zanatskih usluga koje su na listi

jednostavnih zanata (čipkar, dimnjičar, frizer, graver, ključar) važi isto obrazloženje kao za intervale rada objekata koji pružaju komunalne usluge, što znači da mogu odrediti i dvokratno radno vrijeme;

* Kriterijumi su precizirani kroz odrednice vezane za ugostiteljske objekte smještene u poslovnim i poslovno stambenim objektima, kao i porodičnim stambenim zgradama, a koje su povezane sa propisanim izuzecima u članu 25 Nacrta Odluke, uz uslov dostavljanja propisane dokumentacije i pribavljanja saglasnosti u skladu sa članom 28 i 29 predmetnog Nacrta;
* Članom 26 za koji ste dali primjedbu, utvrdjeno je da se privrednom subjektu koji obavlja trgovinsku, odnosno zanatsku djelatnost i trgovinskom centru može **trajno** odobriti produženo radno vrijeme u trajanju najviše do dva sata, čime se pravi razlika izmedju **privremenog i trajnog** produženja radnog vremena. Naime, objektima iz člana 26 Nacrta Odluke se može trajno produžiti radno vrijeme najviše do dva sata, imajući u vidu činjenicu da je redovni interval rada ove vrste objekata niži od ostalih intervala u drugim djelatnostima, tako da i nakon izdatog odobrenja o produženom radnom vremenu isti mogu maksimalno raditi do 24:00h;
* Članom 31 su regulisane novčane kazne za prekršaje i date u rasponu

utvrđenom Zakonom o prekršajima;

* Prihvata se primjedba na član 32 i rok iz stava 1 istog člana mijenja u 60 dana.
1. **Na Centralnoj javnoj raspravi primjedbe su dali:**
2. **Ugostitelji, Luka Gajović, Stevan Zlatičanin, Ivan Đukanović, Darko Šaban, Golović Milan, Bojan Živaljević i Zdravko Rodić a odnosile su se na:**
* ponudjeno rješenje dodate alineje u članu 25, jer smatraju da je to trebalo riješiti drugačije i za sve stambene zgrade, uvesti skupštine stanara u postupak ili to urediti po ugledu na gradove u okruženju (npr.Zagreb);
* problem objekata u kojima ima više od četiri posebne stambene jedinice, a locirani su u objektu koji je upisan kao stambena zgrada, zbog čega po važećoj Odluci se ne može ni ući u postupak dobijanja rješenja o produženom radnom vremenu;
* način objavljivanja Nacrta Odluke, jer misle da sve ugostitelje treba pojedinačno obavještavati o preduzetim radnjama vezano za donošenje ovakvih akata;
* problem zatvaranja ugostiteljskih objekata i njihove nesuglasice sa Komunalnom policijom vezano za isto, tražeći da se ponudjeno rješenje iz stava 2 člana 6 Nacrta Odluke dodatno reguliše;
* smatraju da bi radno vrijeme lokala u stambenih zgradama bez muzike trebalo da bude do 01:00h pogotovo ljeti, te da Komunalna policija, prilikom zatvaranja objekta, treba da zamoli goste da napuste lokal, jer oni kao domaćini to ne mogu da rade jer prave kontraefekat;
* problem mjerenja buke ispred lokala, tvrdeći da i kad se ugasi muzika, a vrši se mjerenj aparat češće pokazuje 80 decibela, što je iznad granične vrijednosti i kažnjivo, a kazne plaćaju oni iako ne buku ispred lokala utiče više faktora, prvenstveno kretanje vozila.
1. **Predstavnica Komunalne policije je dala primjedbu koja se odnosila na pojašnjenje člana 6 stava 2 Nacrta Odluke.**
2. **Primjedbu vezano za pojašnjenje člana 6 stav 2 dao je elektronskim putem Luka Bešić.**
3. **Primjedbu elektronskim putem dao je i Luka Gajović, jedan od ugostitelja, koji je prisustvovao Centralnoj javnoj raspravi, a koji je predložio da se brišu poslednja dva stava člana 25 Nacrta Odluke.**

**STAV OBRAĐIVAČA PO TAČKI 2 (A,B,C,D) OVOG IZVJEŠTAJA**

Obradjivač će ostaviti u Nacrtu Odluke dodatu alineju u članu 25 iste, stim što će povećati broj posebnih djelova stambene zgrade i propisati da je imaoc odobrenja dužan dostaviti kod notara ovjerene: pisanu izjavu o broju posebnih djelova zgrade i pojedinačne saglasnosti stanara. Na ovaj način će se omogućiti jednom dijelu ugostitelja da udju u postupak dobijanja rješenja za produženo radno vrijeme, što do sada nije bilo moguće. Ukolik propisana dokumentacija bude uredna i pribavljene saglasnosti od nadležnih službi izdaće se rješenje o produženom radnom vremenu.

Takodje ćemo dopuniti član 6 novim stavovima koji će nadamo se otkloniti nedoumice oko zatvaranja objekata. Obradjivač ne podržava predlog povećanja gornje granice intervala rada ugostiteljskih objekata u stambenim zgradama do 01:00h iz više razloga:

* skoro ni jedan ugostiteljski objekat nema adekvatnu zvučnu izolaciju, koju treba obezbijediti u postupku gradnje objekata, što u praksi nije slučaj, jer se poslovni prostori ne grade namjenski, (isti su uslovi za noćni klub i za skladište);
* ni jedan objekat nema ugradjene limitatore jačine zvuka na uredjajima sa kojih se emituje muzika;
* Pravilnik o graničnim vrijednostima buke....(„Sl.list CG“, br. 20/19) tek treba da počne da se primjenjuje.

Na drugoj strani obaveza je obradjivača da vodi računa o propisima kojima je regulisano pitanje mirnog korišćenja stana, te uticaja blizine ugostiteljskih objekata koji na bilo koji način mogu to ugroziti. O tim pitanjima će se obradjivač izjasniti povodom primjedbi dostavljenih od strane stanara pod tačkom 3 ovog izvještaja.

1. **Pismene primjedbe koje su ujedno proslijedjene i elektronskim putem uputili su Vanja Radević u svojstvu gradjanina i Dalibor Marković upravnik stambene zgrade u ul.Svetozara Markovića br. 54.**

Primjedbe **Vanje Radević**, odnosile su se na utvrdjivanje gornje granice intervala rada ugostiteljskih objekata do 22:00h zimi, odnosno do 23:00h ljeti i to u dozvoljenim granicama sa potrebnom zvučnom izolacijom.

Utemeljenje predloga je u članu 40 Ustava Crne Gore kojim je propisano da svako ima pravo na poštovanje privatnog i porodičnog života i u članu 9 kojim je predvidjeno da su potvrdjeni i objavljeni medjunarodni ugovori i opšteprihvaćena pravila medjunarodnog prava sastavni dio unutrašnjeg pravnog poretka, te da imaju primat nad domaćim zakonodavstvom i neposredno se primjenjuju kada odnose uredjuju drukčije od unutrašnjeg zakonodavstva. Dalje navodi primjere odluka evropskih sudova vezano za buku i druge oblike uznemiravanja koji se smatraju uplitanjem u pravo na poštovanje doma i na poštovanje stana ako povreda prava neku osobu sprečava u uživanju i udobnosti njenog stana.

Konkretno navodi i primjer kafe bara „FERGUS“, gdje su stanari prinudjeni da tokom cijele radne nedjelje (4 dana odnosno noći) od 21:00h do 24:00h slušaju „live“ nastupe muzičara u tom lokalu, navodeći da u toj zgradi u City kvartu živi nekoliko porodica sa malom djecom i novorodjenim bebama, čime se ugrožava zdravlje i remeti odmor i mir koji je neophodan svima njima.

Primjedbe **Dalibora Markovića** odnosile su se konkretno na izmjene člana 14 stav 2 i člana 15 na način kojim se ne povredjuju prava drugih vlasnika i sloboda uživanja prava svojine i stim u vezi neizostavno pravo na kućni red i mir u stambenim zgradama.

Član 15 treba izmijeniti na način da se za stambene objekte propiše radno vrijeme od 06:00h do 22:00h, a postojeće odredbe toga člana treba presistematizovati u član 25 Nacrta Odluke kojim se inače uredjuju pitanja produženog radnog vremena, u kojim slučajevima treba primijeniti rješenje o uslovu izdavanja saglasnosti većine drugih vlasnika takve stambene zgrade (naročito kada obavljanje djelatnosti, pored posebnog iziskuje i korišćenje zajedničkih djelova zgrade.

Nadalje, Marković ističe da se stambena zgrada koristi u skladu sa svojom namjenom, a da vlasnik posebnog dijela stambene zgrade slobodno uživa, koristi se i raspolaže posebnim i zajedničkim djelovima stambene zgrade pod uslovom da ne povredjuje prava drugih vlasnika i namjenu stambene zgrade (član 164 stav 2 Zakon o svojinsko pravnim odnosima), te da su etažni vlasnici dužni da se pridržavaju kućnog reda (član 24 stav 1 Zakona o održavanju stamenih zgrada).

Ističe da su predložene odredbe direktno suprotne članu 4 stav 1 Odluke o kućnom redu koji uredjuje vrijeme odmora u stambenim zgradama, a gdje je članom 2 iste propisano da su stanari dužni da se pridržavaju kućnog reda u stambenoj zgradi utvrdjenom tom dlukom i zakonom.

**STAV OBRAĐIVAČA PO TAČKI 3 OVOG IZVJEŠTAJA**

Obradjivač u potpunosti podržava iznijete primjedbe i sugestije vezano za izmjenu odnosno uskladjivanje pojedinih normi sa propisima kojima je regulisano pitanje imovinsko pravnih odnosa i pitanje održavanja stambenih zgrada . Brojni problemi, koje ste i ovom prilikom ponovili obradjivaču su poznati, kroz obavljanje poslova iz dijela nadležnosti u vezi izdavanja odobrenja za obavljanje ugostiteljske i turističke djelatnosti, kao i odobrenja za obavljanje djelantosti u produženom radnom vremenu. Stoga su predloženi intervali procijenjeni, kao najoptimalnije rješenje, kako sa aspekta pružaoca tako i sa aspekta korisnika usluga, a kao kompromisno rješenje izmedju zahtjeva stanara, koji traže uskladjivanja sa propisima koji se odnose na mirno korišćenje stana i ugostitelja koji traže produženje gornje granice intervala rada ugostiteljskih objekata u stambenim zgradama. Stoga se i pravi razlika izmedju ugostiteljskih objekata, posebno vrste disko i noćni klub na one koji su smješteni u stambenoj ili stambeno poslovnoj zgradi ili u poslovnoj zgradi.Činjenica je da je prema brojnim žalbama preduzetnika i privrednih društava, jednom riječju privrednih subjekata pojednostavljen postupak otvaranja svih vrsta ugostiteljskih objekata.

 Kako smo već naveli u stavu 2 ovog Izvještaja ne podržavamo zahtjev ugostitelja da se gornja granica intervala radnog vremena ugostiteljskih objekata u stambenim zgradama produži do 01:00h . Zato i pribjegavamo propisivanju izuzetaka, kao što je to slučaj u predloženoj dopuni člana 25 Nacrta Odluke, gdje se za ugostiteljske objekte smještene u objektima stare gradnje, a koji se u katastarskoj evidenciji vode kao stambene zgrade odredi, kao mjerilo, broj posebnih stambenih jedinica. Ovakav naš stav ne isključuje primjenu Odluke o kućnom redu u stambenim zgradama („Sl.list CG“ – opštinski propisi, br. 23/12, 27/15 i 34/16), kojom je u članu 4 stav 1 propisano da se u vremenu od 16:00h do 18:00h i od 22:00h do 06:00h, stanari moraju ponašati na način koji obezbjedjuje dnevni i noćni odmor stanara zgrade.

Stavom 2 istog člana je zabranjeno vikom, galamom, glasnom muzikom ili pjevanjem narušavati mir u stambenoj zgradi i u dvorištu stambene zgrade..., a poslove inspekcijskog nazora vrši komunalni inspektor.

 Ovlašćenja komunalnog inspektora precizirana su stavom 1 člana 34 Zakona o održavanju stambenih zgrada („Sl.list CG“, br.41/16 i 84/16), a stavom 2 istog člana je utvrdjeno da je u vršenju poslova obezbjedjenja komunalnog reda i vršenja komunalnog nadzora nad sprovodjenjem propisa iz člana 24 stav 2 ovog Zakona, komunalni policajac OBAVEZAN da provjerava , naročito, da li se etažni vlasnik, odnosno korisnik posebnih i zajedničkih djelova stambene zgrade pridržava utvrdjenog kućnog reda.

Svjesni smo i činjenice da je vrlo teško održati komunalni red u stambenoj oblasti i u oblasti radnog vremena, a ispoštovati materijalne propise kojima su ove oblasti definisane.

1. **Pisana primjedba Komunalne inspekcije.**

Komunalna inspekcija je dostavila primjedbu vezano za neusaglašenost

norme Odluke o radnom vremenu, koja prepoznaje Komunalnu inspekciju u vršenju inspekcijskog nadzora sa odredbom člana 121 stav 17 tačka 3 Zakona o turizmu i ugostiteljstvu („Sl.list CG“, br.2/18, 4/18 i 13/18).

**STAV OBRAĐIVAČA PO TAČKI 4 OVOG IZVJEŠTAJA**

 Shodno primjedbi Komunalne inspekcije o neusaglašenosti norme Odluke o radnom vremenu sa Zakonom o turizmu i ugostiteljstvu, citirat ćemo član 118 stav 3 Zakona kojim je propisano da: „Inspekcijski nadzor nad primjenom ovog zakona vrše i jedinice lokalne samouprave preko ovlašćenih inspektora (komunalna inspekcija, inspekcija za kontrolu lokalnih javnih prihoda i dr.) u dijelu kojim se uredjuje oblast turizma i ugostiteljstva u skladu sa zakonom“.

 Takodje je Odlukom o orgnaizaciji i načinu rada uprave Glavnog grada („Sl.list CG-opštinski propisi“, br. 38/18 i 43/18) u članu 18 stav 1 tačka 1 utvrdjeno da, pored ostalog, komunalna inspekcija vrši poslove inspekcijskog nadzora u oblasti kontrole radnog vremena.

Prosječna ocjena kvaliteta javne rasprave, na skali od 1 do 5, bila je 3,33 a uspješnost javne rasprave 3,13.

**SEKRETARIJAT ZA PREDUZETNIŠTVO**

|  |
| --- |
| IZVJEŠTAJ O SPROVEDENOJ ANALIZI PROCJENE UTICAJA PROPISA |
| PREDLAGAČ PROPISA | **Gradonačelnik Glavnog grada-Podgorice** |
| OBRAĐIVAČ | **Sekretarijat preduzetništvo** |
| NAZIV PROPISA | **Nacrt Odluke o radnom vremenu.** |
| 1. Definisanje problema* Koje probleme treba da riješi predloženi akt?
* Koji su uzroci problema?
* Koje su posljedice problema?
* Koji su subjekti oštećeni, na koji način i u kojoj mjeri?
* Kako bi problem evoluirao bez promjene propisa (“status quo” opcija)?
 |
| Odlukom o radnom vremenu se uredjuje radno vrijeme poslovnih objekata, privrednih društava, pravnih lica i preduzetnika u kojima se pružaju usluge gradjanima u oblasti komunalne djelatnosti, trgovine, ugostiteljstva i turizma, zanatstva, kulture i sporta, igara na sreću i zabavnih igara na teritoriji Glavnog grada Podgorice.Ovom prilikom se vrši usklađivanje važeće Odluke o radnom vremenu sa Zakonom o lokalnoj samoupravi. |
| 2. Ciljevi* Koji ciljevi se postižu predloženim propisom?
* Navesti usklađenost ovih ciljeva sa postojećim strategijama ili programima , ako je primjenljivo.
 |
| Ovom Odlukom se utvrdjuju intervali radnog vremena za oblasti koje su regulisane odlukom, a obaveza privrednog subjekta je da u skladu sa utvrdjenim intervalom donese sopstvenu odluku o radnom vremenu, koju je dužan propisno ovjeriti i držati u objektu u kojem obavlja djelatnost . Privredni subjekti su dužni pridržavati se utvrdjenih intervala, u sklopu kojih mogu utvrditi i niže intervale rada, a za nepoštovanje odredbi odluke utvrdjene su i prekršajne kazne. Cilj ovog propisa je uspostavljanje reda u oblasti rada i radnog vremena na teritoriji Glavnog grada. |
| 3. Opcije* Koje su moguće opcije za ispunjavanje ciljeva i rješavanje problema? (uvijek treba razmatrati “status quo” opciju i preporučljivo je uključiti i neregulatornu opciju, osim ako postoji obaveza donošenja predloženog propisa).
* Obrazložiti preferiranu opciju?
 |
| Članom 27 stav 1 tačka 25 Zakona o lokalnoj samoupravi ( „Službeni list CG“, broj 2/18) propisano je da da Opština u skladu sa zakonom i drugim propisima utvrdjuje radno vrijeme u odredjenim djelatnostima i odredjuje područja u kojima se može obavljati djelatnost. Ćlanom 53 stav 2 Zakona o radu (“Službeni list CG”, broj 49/08, 26/09, 88/09, 26/10, 59/11, 66/12, 31/14, 53/14 i 4/18) je propisano da se raspored, početak i završetak radnog vremena u odredjenim djelatnostima i na odredjenim poslovima utvrdjuje odlukom nadležnog organa, odnosno organa lokalne samouprave. |
| 4. Analiza uticaja* Na koga će i kako će najvjerovatnije uticati rješenja u propisu - nabrojati pozitivne i negativne uticaje, direktne i indirektne.
* Koje troškove će primjena propisa izazvati građanima i privredi (naročito malim i srednjim preduzećima).
* Da li pozitivne posljedice donošenja propisa opravdavaju troškove koje će on stvoriti.
* Da li se propisom podržava stvaranje novih privrednih subjekata na tržištu i tržišna konkurencija.
* Uključiti procjenu administrativnih opterećenja i biznis barijera.
 |
| Donošenje predložene Odluke neće usloviti troškove za privredu i građane, osim plaćanja taksi za privredne subjekte koji su sopstvenu odluku o rasporedu radnog vremena dužni ovjeriti štambiljem - Komunalne policije i za one privredne subjekte koji hoće pribaviti rješenje o produženom radnom vremenu. |
| 5. Procjena fiskalnog uticaja* Da li je potrebno obezbjeđenje finansijskih sredstava iz budžeta Glavnog grada za implementaciju propisa i u kom iznosu?
* Da li je obezbjeđenje finansijskih sredstava jednokratno, ili tokom određenog vremenskog perioda? Obrazložiti.
* Da li implementacijom propisa proizilaze međunarodne finansijske obaveze? Obrazložiti.
* Da li su neophodna finansijska sredstva obezbijeđena u budžetu za tekuću fiskalnu godinu, odnosno da li su planirana u budžetu za narednu fiskalnu godinu?
* Da li je usvajanjem propisa predviđeno donošenje podzakonskih akata iz kojih će proisteći finansijske obaveze?
* Da li će se implementacijom propisa ostvariti prihod za budžet Glavnog grada?
* Obrazložiti metodologiju koja je korišćenja prilikom obračuna finansijskih izdataka/prihoda.
* Da li su postojali problemi u preciznom obračunu finansijskih izdataka/prihoda? Obrazložiti.
* Da li su postojale sugestije Srkretarijata za finansije na nacrt/predlog propisa?
* Da li su dobijene primjedbe uključene u tekst propisa? Obrazložiti.
 |
| Sprovođenje Odluke o radnom vremenu ne zahtjeva posebna finansijska sredstva iz Budžeta Glavnog grada.  |
| 6. Konsultacije zainteresovanih strana* Naznačiti da li je korišćena eksterna ekspertska podrška i ako da, kako.
* Naznačiti koje su grupe zainteresovanih strana konsultovane, u kojoj fazi RIA procesa i kako (javne ili ciljane konsultacije).
* Naznačiti glavne rezultate konsultacija, i koji su predlozi i sugestije zainteresovanih strana prihvaćeni odnosno nijesu prihvaćeni. Obrazložiti.
 |
| Pri izradi Odluke nije korišćena eksterna ekspertska podrška.Organi i privredna društva, kao i svi zainteresovani su svoje primjedbe i sugestije na Nacrt Odluke dali u postupku sprovođenja Javne rasprave, o čemu je sačinjen poseban izvještaj. Nakon sprovedene Javne rasprave i sačinjenog izvještaja pribavljeno je i Mišljenje Sekretarijata za lokalnu samoupravu broj 06-032/19-3089 od 23. 05. 2019.godine. |
| 7. Monitoring i evaluacija* Koje su potencijalne prepreke za implementaciju propisa?
* Koje će mjere biti preduzete tokom primjene propisa da bi se ispunili ciljevi?
* Koji su glavni indikatori prema kojima će se mjeriti ispunjenje ciljeva?
* Ko će biti zadužen za sprovođenje monitoringa i evaluacije primjene propisa?
 |
| Ne postoje prepreke za implementaciju Odluke.Indikatori prema kojima će se mjeriti ispunjenje ciljeva je broj zadovoljnih vlasnika objekata za koje su utvrdjeni intervali za radno vrijeme, kao i zadovoljnih gradjana u smislu neometanog korišćenja stambenih jedinica u blizini objekata koji prilikom obavljanja djelatnosti proizvode buku upotrebom sredstava rada.Za sprovođenje monitoringa i evaluacije primjene Odluke zadužen je Sekretarijat za preduzetništvo Glavnog grada Podgorice. Komunalna inspekcija, Komunalna policija i Uprava policije, koje su ovlašćene za vršenje inspekcijskog nadzora, komunalnog nadzora i obezbjeđenja poštovanja javnog reda i mira, će shodno svojim ovlašćenjima, preduzimati mjere i aktivnosti u cilju ostvarenja potpunog reda u oblasti radnog vremena privrednih subjekata. |

**Podgorica, Gradonačelnik 23.maj 2019. godine Dr Ivan Vuković**